  Майя Бывальцева Россиысь валтӥсь следователь Александр Бастрыкин куремъя, 9-тӥ толсуре патерлэсь усьтонзэ сётӥзы бырем Андрей Касимовлэн анаезлы Удмуртилэн тӧроез дорын ортчем приёмын. Сое сётӥз удысэтлэн тӧроезлэн юрттӥсез Игорь Комиссаров, ивортэ кунысь Следствиосъя комитетлэн элькунысь Следствиосъя управлениезлэн пресс-службаез. Озьы ик нылпи творчествоя арлы быдэ радъяськись конкурслы йылпумъянъёс лэсьтӥзы. Пинал героез буре ваёнлы сӥзем ужрадэ 300-лэсь трос ужъёс вуизы. Туннэ ик нюръяськонъя Андрей Касимовлэсь нимзэ нуллӥсь турнир ортчиз. Отчы элькунысь но бускель улосвылъёсысь 10 команда пыриськиз, оглом 250 адями. Тодэ вайытом, 2014-тӥ арын 28-тӥ коньывуонэ Балезиноын педофил Константин Русских кык нылпиосты вииз: 13 аресъем Андреез но 11 аресъем Александраез Касимовъёсты. Йыртэмасез кӧня ке нунал ортчыса ӝегатӥзы. Допросын со ӧз сеськы. Озьы ик следовательёслы вераз, пияш сузэрзэ пумозяз утьыны выриз шуыса. 2015-тӥ арын куартолэзе суд сое быдэс улонэзлы пытсэт сьӧры келяз. Али Константин Руссикх Соль-Илецкысь нимысьтыз радэсъя колониын пуке. Ар талэсь азьло, Атыкай музъемысь геройёслэн нуналзылы сӥзем сӥё-дано приёмын, Россиысь Следствиосъя комитетлэн кивалтӥсез Александр Бастрыкин бырем Андрей Касимовлы «За спасение погибавших» медаль сётӥз. Данъетэз солэн анаез Любовь Касимова басьтӥз. Берлогес пияшлэн школаяз солэсь нимзэ нуллӥсь кадет класс усьтӥзы. Тегъёс: Мерлык Ижкар Удмуртия АлександрБастрыкин пиналъёс следствиосъякомитет  